  Виталий Пронин 27-тӥ шуркынмонэ Ижысь «Лудорвай» центрын егитъёслэн «Юмок» театрзы лыдӟиз Дарали Лелилэсь «Алнаш зомби» пьесазэ. Малы та огдыре серекъятӥсь но керӟегъятӥсь комедия туала классикалы пӧрмыны кулэ? Спектакльысь суредТуспуктӥз Р. ХисамутдиновКыдёкысь куно Алнаш ёросысь Зомбигуртэ вуэ удмурт калыклы но шаерлы синмаськем чех студент Воцек Адамчек (лыдӟиз Сергей Бехтерев). Солэн льӧль малпанэз вань: инвесторъёсты кыскыса, Зомбигуртэ кунокуа пуктыны, туристъёслы маршрут кылдытыны. Чех куно удмурт гуртлэсь гань-гань улонзэ йырин-чукин каре. Али гуртоосты шутэтскон коркаосын но, иностранецъёсын но уд ни паймыты. Нош куке ог 10 ар талэсь азьло шаерамы вуэм поляк пи Петер Палган «Узы-боры» фильмез лэсьтон борды басьтӥськиз, быдэс удмурт дунне бугырскиз кадь. Дарали Лели ачиз но вера: ӵапак соку пьеса гожтыны малпаз. Пьесаез кылзыку-учкыку, синучкон азьын пукиськод кадь. Котькуд герой зэмос улонысь пыремын: муниципал огазеяськонлэн тӧроез Анатолий Ильич Широбоков, солэн йӧно кышноез - дышетӥсь Светлана Петровна, чеберай нылзы Виолетта, егит специалист Стас Семёнов, гуртысь «Сультыр-сальтыр» ансамбль, вуз карись Ирина, казакпи Курег Витя, зоотехник Зомби Миша но мукетъёсыз… Котькуд геройлы яркыт сцена висъямын, котькудӥзлэн сямыз туж умой возьматэмын, соин соос сокем тодмоесь луо. Гуртысь библиотекарь Лариса Семёнова (лыдӟиз Виолетта Анисимова) шоры учкыса, абдрай: пырак библиотекаын ужась мамае кадь. Зэм, Дарали Лели котьку сямен геройёссэ гиперболаен (урод но ӟеч сямъёссэс бадӟыматыса) суреда, но таин сэрен реализм шӧм уг ышы, нош пьеса туж серем луэ. Ино… странь? Сюжет кунокуа пуктон бордын берга. Таин валче возьматэмын лэчыт юан - кытчы асьмемыз этнотуризм вуттоз? Огласянь, этнотуризм гуртэз азинтэ, коньдон поттыны юрттэ, соин сэрен выль ужан интыос кылдо. Кылсярысь, «Алнаш зомбиын» юись поэт Юрмег (лыдӟиз Вадим Крестьянинов) кунокуаын сторожын ужаны кутске, юонлэсь куштӥське. Мукет ласянь, гуртэз куашканлэсь утьыса, этнотуризм сое пушкысеныз куашкатэ, солэсь пуштроссэ воштэ, калык сямъёсты тӥя. Удмуртъёс куноосты пумитаны ярато, нош туала вакытэ со понна уксё басьтоно луэ. Оло, нокытчы талэсь уд пыры ини? Табыш поттыны пумен дышиськом, кадь. Алигес тодмо луиз: National Geographic Traveler журналлэн ӵошатсконаз Удмуртия этнотуризм номинациын 3-тӥ инты басьтӥз. Тодэ лыктэ Богдан Анфиногеновлэн кылбурез: Инвестиционно-привлекательный удмурт Достал гармошку. И кумышку. И пельмешки. Он протоптал великий турмаршрут Для пары финнов, поляка и чешки… Вордӥськем шаерез яратон но возьматэмын пьесаын. Патриотизм куд-ог дыръя чеберъяськем гинэ луэ. Гуртысь тӧро Широбоков шуэ: «Нокин уз зӥбы удмуртэз, татын уз ултӥя эшмес. Алнаш ёрос уз сётскы, уз! Коть мед лыктоз Евросоюз». Со бӧрсьы ик ватса: «Мед, шуисько, лыктоз Евросоюз!» Со иностранецен ӵош мунчое пыре, куноятэ сое, эмеспизэ кадь гажа. Но иностранецлэн «иностраньлы» пӧрмытозяз, кема дыр кулэ ӧвӧл. Серем возьматэмын на пӧртэм ёросъёсысь удмуртъёслэн ваче пумит выремзы. Алнаш карт но шаркан кышно даллашо, кытын удмуртлык золгес возиське. Шарканъёс ӟучомемын, алнашъёс бигермемын, пе. Удмуртлык чехъёс но финъёс вылын возиське на, вылды. Утёно-а, воштоно-а? Синмаськем мурт яратонэзлэсь шекъёссэ уг адӟы, шуо. Воцекез но ваньмыз куанытэ, со вамышезлы быдэ Интернетэ Удмурт шаерлы синмаськемез сярысь гожтэ. Макем визьмоесь удмуртъёс! Макем ческыт нянь Зомбигуртын пыжо! Макем узыр удмурт фольклор! Закодысь пырыса но, со шуэ: «Удмурт закод экологиез утён сярысь сюлмаське. Кыӵе визьмо та калык, макем со инкуазьлы матын!» Зэм, палэнысь вуэмъёс понна гурт улон йӧспӧртэм адӟиське, сьӧрос но экзотикалы пӧрме. Нош асьмеос Европаысь улонлы вожъяськиськом. Та пьеса удмурт дуннемес постколониализм пыр возьматэ, шуыны луоз. Луэ-а пичи культураосты утьыны, соосты воштытэк? Бадӟым калыкъёслэн зӥбемзы пичи калыкъёсты сӧре яке соослэсь улонзэс ӟечгес каре? Тодэ лыкто Стругацкий агай-вынъёслэн та юанлы валэктон утчась книгаоссы, кылсярысь, «Трудно быть богом» повестьсы. Спектакльысь суредТуспуктӥз Р. ХисамутдиновЯра-а адямилы мукет культураосы нырзэс чуртнаны, юрттон вылысь ке но? Удмурт шаере вуэм чех (фин, поляк, эстон, мадьяр...) асьме понна Инмарлы пӧрме, солэн кужымезлы оскыны ӧдъяськом, солы вӧсяськиськом, солы ӟазег-така вандӥськом. Дышем улонэз воштӥсь, палэнысь вуэм кужымез тунсыко возьматӥз удмурт драматург Сергей Антонов «Троллейбус» пьесаяз. Озьыен, та тема удмурт драматургъёсты сюлэмшугъяськытэ. Выль классика? Автор удмурт кыллэсь югдурзэ но возьматэ. Чылкыт удмурт кылын кунгожсьӧръёс гинэ верасько на, кадь. Воцек гурт кузя кыллюкамен ветлэ, гуртоосты «йӧкана», «тодосчи», «кинюртэм» кылъёслы дышетэ. Лавкае пырыса, ӟег нянь куре но, сое уг валало - «ӟег» кылэз «сьӧд» кыл воштӥз ини. Но калыкын но выль кылъёс асьсэос кылдо, нокыӵе тодосчиос кулэ ӧвӧл. Кылсярысь, гуртысь пияш Курег Витя «киреньӟи иворедлэсь» шуэ. Маин дуно та пьеса - одӥг бадӟым сюжет котыре бинялскемын улонысьтымы трос лэчыт ужпумъёс, котькудмылы тодмоесь учыръёс. Ваньмыз сярысь нимысьтыз вераськем потэ. Кунокуаез но бордысьтыз закодэз усьтыку, лента вандо. Егит специалист Семёнов «Колхоз но инновациос» школаын дышетске. Гуртоос выль кунокуалэсь кисырско - соослы «Европаын кадь» сайдинг уг тырмы. Анай-атайёс но нылпиос ог-огзэс уг валало. Котькуд сценаын - нимысьтыз конфликт, юан, котькуд сцена серекъятэ. Пьеса лыдӟон бере учкисьёс пусйизы, макем быгатыса артистъёс быръемын. Котькуд артист туж интыяз луиз, ваньзэсты ушъям потэ. Оскисько, та пьеса спектаклёзь кисьмалоз. Туала удмурт драматургия туж куанер, шуиськом - но одӥг та пьесаез 100 пьесаосты кадь дунъяно. Со Степан Широбоков классикмылэн «Ой, чебер нылъёс» пьесаезлэн вын-сузэрез кадь - кылбурен гожтэм крезьгуро комедия, туж туала, егитъёслы но, арлыдоослы но валамон. Анастасия Шумилова  